amanoisuno/poetBack huggingface dataset:
還鄉簡清臣潜夫  其二 黄裳 
夢中常作水南遊，山北烟霞物外秋。好是老僧今在否，我來還上望仙樓。
還鄉簡清臣潜夫  其三 黄裳 
乘興拏舟過水南，問禪閒試野僧參。望中皆是棲真處，山有雲峰劍有潭。
送劉教授之官豫江  其一 黄裳 
守官何處豫江邊，職事無塵我慨然。一樣清虛誰畫得，倚欄人靜水中天。
送劉教授之官豫江  其二 黄裳 
草草揮毫已可傳，昔年場屋合爭先。何時寄我南來信，閣外溪山有幾聯。
春日有感 黄裳 
桃李嬌春總不知，風情惟與道相宜。堂前楊柳青絲軟，吟看無人獨自垂。
看山亭  其一 黄裳 
雨洗烟籠十數峰，兩亭相望兩山中。北來吟了南來醉，花木迎人一徑通。
看山亭  其二 黄裳 
兩邊紅綠路深深，疊怪堆奇出翠岑。莫道非真窺得破，能侵天巧似無心。
和蔣樞密送侍者歸 黄裳 
謾來非爲利名場，隨侍還尋野徑香。靜極恐生天上夢，不妨吟入帝雲鄉。
有客對酌 黄裳 
花間人面是誰家，何似才華對物華。百五時應來合醉，三千賓客不須誇。
西歸亭 黄裳 
衣法傳來幾度春，少林堂上悄無聞。兩忘養就空兼色，獨步西歸一片雲。
歐冶池 黄裳 
人隨夢電幾回見，劍逐雲雷何處尋。惟有越山池尚在，夜來明月古猶今。
送陳季甫 黄裳 
閒於孤鶴淡於秋，縱落忙中亦自由。受道已知君有質，感人深處急回頭。
送鄧元孚  其一 黄裳 
京塵隨暑遠，洛水得秋多。爽氣乘歸興，孤舟看一梭。
送鄧元孚  其二 黄裳 
左選官期遠，南歸客路長。覲親時正好，黄菊百年觴。
送鄧元孚  其三 黄裳 
識先游刃易，命晚折腰勞。華省當年夢，行看置此曹。
雪中聞友人圍棋 黄裳 
瑞雪天時醉怨遲，笑君棋局雪中圍。軒花汗漫豐年事，不是嫌春故故飛。
友人見問久不作詩 黄裳 
幽情寄態動風騷，大巧如春未奈何。莫怪近來詩句少，只嫌吟後客情多。
寄李潜夫 黄裳 
去去仙舟住處閒，吳王臺下虎邱山。日邊孤客遙相憶，聚散空悲夢往還。
偶感 黄裳 
泡影浮生夢幻身，十年南北寄紅塵。窮通有命歸與好，風月相期滿劍津。
流溝山 黄裳 
清見林泉意已開，知音曾有魏王來。兩忘更得棲神地，不染人間一點埃。
舟行感舊 黄裳 
曾向蘭陵起一舟，湖山佳處有朋遊。歌聲月下俄相失，秦與瀟湘各自愁。
次友人月夜樓上之韵 黄裳 
滿樓清景瀉斯干，肝膽初醒世慮閒。誰見謫仙歌與舞，但留詩句落雲間。
泛南湖  其一 黄裳 
菡萏香中畫舫輕，新紅相照亦多情。似迎學士來歸院，花燭前頭朵朵明。
泛南湖  其二 黄裳 
雨過圓荷萬點星，雲開銀漢眼前明。難逢此景休歸去，更待天西片月生。
友人垂釣 黄裳 
壯後幽情轉更長，塵勞空憶芰荷鄉。自由池上垂綸客，應是回頭笑我忙。
偶成四絕書寄子堅道契  其一 黄裳 
皆有前緣志自通，大雲山下偶相逢。春來拏得龍雙角，走下崑崙第一峰。
偶成四絕書寄子堅道契  其二 黄裳 
相見參來道已通，五城曾拆紫芝封。自從龍虎歸根後，花簇雲攢白玉峰。
偶成四絕書寄子堅道契  其三 黄裳 
袖中自有青龍劍，世上誰無白虎經。秘訣未嘗留一字，不勞終日誦黄庭。
偶成四絕書寄子堅道契  其四 黄裳 
塵中自適能無我，方外相知喜有君。靜看古今搔首處，五湖風月萬山雲。
神宗皇帝挽辭  其一 黄裳 
奔逸三王後，憂勤七閏間。生靈千載會，造化一朝閒。空致盤中露，應尋海上山。鳳凰人恐到，不趁御龍還。
神宗皇帝挽辭  其二 黄裳 
一息捐朝野，春秋日正中。月明宮怨滿，天遠世緣空。勇智貽王業，文章紹帝風。生民瞻不及，終日向遺弓。
神宗皇帝挽辭  其三 黄裳 
集英春又到，閒了萬年觴。曉鼓催攢殿，悲風助挽郎。帝符歸有道，仙仗去無方。誰念頻回首，諸生淚兩行。
神宗皇帝挽辭  其四 黄裳 
圖治心方壯，追班世忽非。鼎中龍蜿蜿，陵上栢依依。物外音何悄，人間夢亦稀。少陽來侍宴，天意已知微。
神宗皇帝挽辭  其五 黄裳 
忽自明庭去，風高帝所寒。有期修玉檢，無處覓仙丹。與子基圖遠，開天數度寬。錦標何以報，空展賜詩看。
哲宗皇帝挽辭  其一 黄裳 
忽追班入未央宮，急問宸遊早御風。流俗豈知塵念斷，故嬪休嘆愛緣空。還元精爽留天下，復土聲靈在虜中。來自武夷歸去否，幔亭聞說好如嵩。
哲宗皇帝挽辭  其二 黄裳 
數行空下侍臣班，十六回春一夢闌。天意預形傳國璽，人生難望返魂丹。銀河寂寂星垣暗，金闕冥冥羽衛寒。月色滿宮誰悵望，春來無處接回鸞。
哲宗皇帝挽辭  其三 黄裳 
何事騎龍不可攀，衣冠空自在人寰。詔遺夷夏秋容動，言付公卿玉几閒。能使抱弓號百姓，豈勞求藥問三山。元符事業誰相似，兩漢須看鳳露間。
欽慈憲肅皇太后挽辭  其一 黄裳 
懿範存遺詔，香塵守浣衣。中天扶日上，西邸引龍歸。方慰人寰望，那知輦路非。仁恩和夜月，千古在慈闈。
欽慈憲肅皇太后挽辭  其二 黄裳 
相門陰德遠，天妹儷周文。還政前期速，求賢內助勤。仙丹猶訪道，金闕已乘雲。紫極空回首，虞號慘日曛。
欽慈憲肅皇太后挽辭  其三 黄裳 
聽斷簾方捲，遺留事已傳。繼承知有後，建立許誰先。救弊趨中道，論功列上仙。九重空怨慕，霜露鳳臺前。
欽慈皇后挽辭  其一 黄裳 
夢中懷日有誰知，莫恨真人下降遲。會合裕陵同祔處，因緣潜邸獨飛時。九霄重引真仙仗，四海初傳大母儀。悵望鳳臺山下去，東郊無計上金巵。
欽慈皇后挽辭  其二 黄裳 
平日未霑天下養，芳春先棄域中遊。昔從內令任思順，今起東𣪁舜解憂。衣在果聞成赭色，書存尤喜見銀鈎。懿圍故事誰攀得，再幸仁皇御九州。
欽慈皇后挽辭  其三 黄裳 
已傳龍德與承休，果在丹臺不可留。新冊却埋千古玉，舊恩重起六宮秋。尊開圍步松雲遠，榮到支陵雨露憂。三十六宮休說恨，誰知先作裕陵遊。
曾魯公挽辭 黄裳 
曾侍前星在玉霄，兢爲元老立清朝。重遊西府羈羣虜，危坐東臺鑒庶僚。擾擾萬緣留事業，悠悠千載想風標。傳家已有蓬萊客，何患于門到寂寥。
王岐公挽辭  其一 黄裳 
世事今朝了，天閽昨夜開。自當騎鶴去，誰更作霖來。寶座扶初日，靈光落上台。管弦空悵望，重蓋幾時回。
王岐公挽辭  其二 黄裳 
貳車登第日，秉軸蓋棺時。未掩西陵土，先埋上相碑。白麻人已化，黄壤客空悲。歲晚林間趣，歸侯想恨遲。
王岐公挽辭  其三 黄裳 
鼎味難求和，龍髯忽許攀。應隨先帝仗，已立太師班。人散沙堤悄，恩收客館閒。風神巖兢秀，千古畫圖間。
王岐公挽辭  其四 黄裳 
富貴風波靜，文章態度清。有緣登相府，無日出都城。彝鼎垂行止，金珠照死生。百年留不住，廣阜暮烟橫。
秦國夫人挽辭  其一 黄裳 
三封皆大國，一子已重金。位到西樞重，春歸寸草深。榮華緣忽斷，寂寞路難尋。愁入韋溝境，回頭月滿林。
秦國夫人挽辭  其二 黄裳 
偕老人惆悵，秋深雁獨哀。西風何處問，北首幾時回。白日晞朝露，黄埃掩夜臺。已辭班第一，內殿不須催。
秦國夫人挽辭  其三 黄裳 
慰使來三殿，澆觴走百官。送行千乘富，歸宿萬家寬。自今騰空往，誰能入定觀。曉堂終不見，誰展佛書看。
安康郡夫人挽辭  其一 黄裳 
未滿中身壽，尤虛大國封。德明埋玉篆，魂冷臥銀龍。漳水恨涵月，秋風悲入松。塵寰應不住，無處訪遺蹤。
安康郡夫人挽辭  其二 黄裳 
俄拋中饋世緣空，君子休悲老未同。不負大寧身後計，道山人出凱風中。
安康郡夫人挽辭  其三 黄裳 
堂堂歸處魏公家，纔飾笄珈日未斜。蒿里數聲留不得，豐安松下早聞鴉。
郭將軍挽辭  其一 黄裳 
新里秋聲不忍聞，黄埃千古宋將軍。東兵二百今何在，猶有西人想似雲。
郭將軍挽辭  其二 黄裳 
赳赳汾陽十世孫，胸中奇業與誰論。蓋棺雖愧淩烟閣，猶有蕃豪說舊恩。
郭將軍挽辭  其三 黄裳 
佛書看盡更何憂，不怨生前未是侯。日到中天春夢斷，御風歸去玉華秋。
顧學正挽辭 黄裳 
行人緣斷絕，弔客淚縱橫。白髮雙親重，青衫一命輕。仙丹誰際會，禪頌自分明。去住無尋處，今生與後生。
夫人陳氏挽辭  其一 黄裳 
曉來悲接夜來歡，安不人驚夢不還。已御翔鸞天上去，委形空寄古樓山。
夫人陳氏挽辭  其二 黄裳 
寶奩人去月空寒，百歲榮華忽蓋棺。萬葉遺經香一篆，日華簾下與誰看。
夫人陳氏挽辭  其三 黄裳 
北堂旁立兩青衫，六十春風愜笑談。追遠亭前思不見，怨隨霜露滿山南。
陳朝議挽辭  其一 黄裳 
簫鼓聲中遠遠歸，只因千里有庭闈。彭城君在今休望，黄髮樽前看綵衣。
陳朝議挽辭  其二 黄裳 
六擁旌麾一夢闌，陳公橋上小棠間。掛冠桑梓情尤厚，誰愧遺形葬客山。
陳朝議挽辭  其三 黄裳 
從來風義不憂貧，累行纔踰七十春。世上榮枯漚影散，進階空有帝綸新。
陳朝議挽辭  其四 黄裳 
信到溫陵不忍聞，使君何往盡沾巾。最高仙桂君家物，更起黌堂遺里人。
陳朝議挽辭  其五 黄裳 
未及歸來且勝遊，忽聞庭木已經秋。羅源三十年遺愛，今作還山一日愁。
俞法曹挽辭  其一 黄裳 
一息秋來誤壯圖，揚名身後喜諸孤。平生樂易歸何處，恐逐清風落有無。
俞法曹挽辭  其二 黄裳 
罇前故舊歡尤少，世上光陰惜未終。去歲書來曾說夢，攀龍應御九天風。
陳達野母氏恭人挽辭  其一 黄裳 
百度韶華少一年，有誰堂上可爭先。錦衣養志歸來早，報了春暉已獨賢。
陳達野母氏恭人挽辭  其二 黄裳 
眼明身健莫扶持，遽向華堂看綵衣。已共月明無認處，孝思休踴蓋棺時。
方彥稽母安仁縣太君黄氏挽辭  其一 黄裳 
文科名峻歸寧日，卿部官高致養時。罔極是恩誰報得，更緣霜露有餘悲。
方彥稽母安仁縣太君黄氏挽辭  其二 黄裳 
八十三年婦德成，綵衣歡笑過浮生。含虛臺上尋仙侶，瀨口愁人月自明。
方彥稽母安仁縣太君黄氏挽辭  其三 黄裳 
來處緣應異，歸時壽已稀。校讎孫繼子，無限是春暉。
方彥稽母安仁縣太君黄氏挽辭  其四 黄裳 
數終還是福，道盡更何言。子到康民處，方知鞠育恩。
壽安太君挽辭 黄裳 
榮知隨養去，恨向蓋棺歸。故里三千遠，浮生七十稀。曉臺空匣鑑，秋露謾沾衣。相伴勤田上，殘蟾與夕暉。
章銀青挽辭 黄裳 
八十六年盡，竈中丹未成。貳車歸去勇，辟穀老來清。寂寂水天境，悠悠春露情。揚名尤有子，身後許誰爭。
悼張公實 黄裳 
六十三年素自知，人生如此更何疑。調詼常爲供狂笑，騷雅偏能斲小詩。悼子杳冥歸往路，悔予輕易別離時。水雲村記相期事，雖到家山已恨遲。
悼陳伯修殿院  其一 黄裳 
塵勞常共笑，怱遽忽相違。已失重歸約，應無再見時。短長前事定，來去幾人知。陰籍更何累，惟餘身後悲。
悼陳伯修殿院  其二 黄裳 
喜從楊子過江湄，惹起浮生一段悲。不見武林吟笑侶，却來京口看銘詩。
悼陳伯修殿院  其三 黄裳 
少年科第少能攀，未及登庸夢已闌。豈意蓋棺尤有地，于飛同在戲魚山。
悼陳先之博士 黄裳 
五行纔悟已忘筌，妙旨知誰更得傳。夢幻去時無別苦，旌幢歸處有前緣。寂寥月伴松楸室，悽愴人逢雨露天。尚記辱書來見報，春回寒谷未踰年。
悼李承議 黄裳 
去後家山宴未闌，已聞忙蓋旅中棺。幾多言笑情先斷，些小窮通夢已殘。友愛方嗟離別易，子賢休恤繼承難。曾相從處應留恨，未結松庵棄外觀。
哭陳商老 黄裳 
浮雲前事定，壯志此生休。夢冷水中月，文高天上樓。冥冥誰造物，衮衮自封侯。南國一緘破，西風雙淚流。
六祖傳付偈頌 初祖 其一 黄裳 
一花迦葉離塵果，四卷楞伽助道書。莫謂竺乾天樣遠，片雲歸去祇須臾。
六祖傳付偈頌 初祖 其二 黄裳 
誰知花葉一中生，二氣相催果自成。體了色空無覓處，有時人說見還嬰。
六祖傳付偈頌 初祖 其三 黄裳 
大乘氣象已相扶，吾意方終道不孤。秀出五峰塵下少，中華先許到真如。
六祖傳付偈頌 初祖 其四 黄裳 
日用中來體已親，平常是道豈須陳。得吾髓處無他事，擬議三人且覓真。
六祖傳付偈頌 初祖 其五 黄裳 
安心惟在覓心時，後世支塵兩自欺。寄語禪林休歇去，古來仙聖本無爲。
六祖傳付偈頌 初祖 其六 黄裳 
本來無一亦無華，都向真空是一家。聞說一花還共笑，寧甘鬼窟作生涯。
六祖傳付偈頌 初祖 其七 黄裳 
如意珠，舍利子，建立法身無二理。發明道果獨爲師，長養聖胎誰得旨。六物名同實非異，微妙如來出塵計。一念中含一點來，太無根種豈須猜。誰尸五運催神化，忽見天花五葉開。含萬類，貫三界，無無無有非私解。法輪如我神氣精，塵世通他來去在。九年轉了大還丹，世間無價人難買。
六祖傳付偈頌 初祖 其八 黄裳 
參禪須向坐禪人，本末相通可了真。二念回機都掃盡，乾坤猶在一微塵。
六祖傳付偈頌 初祖 其九 黄裳 
精傳神氣一傳精，性命於中附會成。道世渾淪窺不破，更從何處覓無生。
六祖傳付偈頌 初祖 其一○ 黄裳 
精傳神氣一傳精，含作真空萬化行。是物此中來與去，莫持偏性作圓成。
六祖傳付偈頌 初祖 其一一 黄裳 
天游杳杳海漫漫，無有無無是道觀。大法藥兼心地要，兩門都作混成看。
六祖傳付偈頌 初祖 其一二 黄裳 
神光中見一還嬰，非外非中已混成。忽向玉爐飛上去，數聲靈鵲夜來驚。
六祖傳付偈頌 初祖 其一三 黄裳 
萬枝燈，千江月，一燈傳，一月攝。莫知根種有虛空，祇見祥光無斷絕。三千世界掌中知，百億化身天下說。秘密豈當容易談，一臂尤輕冷欺雪。
六祖傳付偈頌 二祖 其一 黄裳 
有地有花空具色，無花無種色含空。混成一物誰圓就，但向無言一化工。
六祖傳付偈頌 二祖 其二 黄裳 
受果時來合見仙，香山禪定想多年。少林得旨圓融了，不在中間與兩邊。
六祖傳付偈頌 二祖 其三 黄裳 
華豈曾生種亦無，邇來何事得神珠。塵凡不悟無爲旨，但笑高人一似愚。
六祖傳付偈頌 二祖 其四 黄裳 
曾窮莊易到源淵，三教從來共本根。自到少林應已悟，後來誰爲曉宗門。
六祖傳付偈頌 二祖 其五 黄裳 
宿來緣累尚相拘，何事圓成未自如。十地三乘誰便了，了時猶待到無無。
六祖傳付偈頌 三祖 其一 黄裳 
入道從來自有緣，許誰心地是金仙。如來止止教休說，妙法難思莫妄傳。
六祖傳付偈頌 三祖 其二 黄裳 
衣法曾傳莫己知，兩山禪定了何疑。本無一物非何有，大道寧嫌得小兒。
六祖傳付偈頌 三祖 其三 黄裳 
地種精華總是無，無中和會一神珠。前緣誰是傳衣子，水月如心可上圖。
六祖傳付偈頌 四祖 其一 黄裳 
萬寶收還萬合中，更尋心地亦還空。紫雲蓋下已呈瑞，佛法一枝誰與同。
六祖傳付偈頌 四祖 其二 黄裳 
路上相逢即是緣，心知衣法有人傳。真成浄土含諸種，直到生生始得仙。
六祖傳付偈頌 四祖 其三 黄裳 
解脫門中宿已知，種花生性豈須期。詔書四反終難起，不要浮名不待時。
六祖傳付偈頌 五祖 其一 黄裳 
情種俱收入混成，還并四事得無生。字雖不識人休笑，壁上留題已可驚。
六祖傳付偈頌 五祖 其二 黄裳 
無生無種菩提就，非佛非心混沌成。欲說性空何處覓，可憐禪律謾相爭。
六祖傳付偈頌 五祖 其三 黄裳 
形生收攝出塵籠，一顆圓光色與空。槽廠有人來作祖，自然吟入太無中。
六祖傳付偈頌 五祖 其四 黄裳 
塵埃可佛是修時，無物無修秀也知。欲說菩提符祖意，圓明來處想曾窺。
六祖傳付偈頌 六祖 其一 黄裳 
頓悟花情有幾人，源流相遠却非真。須知佛性無南北，芥子中藏萬法輪。
六祖傳付偈頌 六祖 其二 黄裳 
泰定猶忘相行深，種華當向此中生。坐禪只恐人無證，得旨須教礦作金。
六祖傳付偈頌 六祖 其三 黄裳 
下種人來地有因，若非因地若輕陳。曾將此子教誰種，安解參同向呂真。
六祖傳付偈頌 六祖 其四 黄裳 
從來生滅本因心，旁出紛紛沒處尋。無性無心方是道，執空誰可脫浮沉。
六祖傳付偈頌 六祖 其五 黄裳 
法身行止本來無，葉落歸根是幻軀。生滅已除還寂滅，有情相感莫踟躕。
六祖傳付偈頌 六祖 其六 黄裳 
曾戒觀空與坐禪，惟因唐使說真筌。九年面壁誰能少，秘密先當得祖傳。
六祖傳付偈頌 六祖 其七 黄裳 
妙了形神更有人，不須捐下夢中身。逍遙便作丹臺客，誰悟三丹有二真。
六祖傳付偈頌 六祖 其八 黄裳 
大事從來夙有因，太空全是氣精神。牟尼莫怪無人問，作用皆云已得真。
六祖傳付偈頌 六祖 其九 黄裳 
圓妙高人覺已通，便辭歸去謾參同。一篇證道誰能賽，不謂唐僧有此風。
六祖傳付偈頌 六祖 其一○ 黄裳 
道果天成豈可猜，圓光何處更尋臺。性爲妙種心爲地，况有慈雲作雨來。
泗洲頌 黄裳 
十數運行天與地，五氣生成入無始。混成惟一數相尋，十一觀音生一體。耳如目，聽如視，通身是眼誰能計，觀盡十方無巨細。有時塔上聳人看，妙用無方乃餘事。
上天竺思尚真讚 黄裳 
貌像雖相似，水中空捉月。非教亦非禪，使我如何說。
讀頭陀安文頌 黄裳 
九九八十一，圓明體如日。豈是空說禪，精魂中掃迹。立道須當修，九九八十一。性見與意會，如何體空色。
朱氏天和堂 黄裳 
谷水悠悠水天闊，綠竹漪漪玉龍活。天和堂在翠微中，堂上誰誇青瑣闥。二俊昔爲才所驅，未識危邦何太愚。輕抱雄文走西洛，漫勞黄耳尋中吳。豈謂七百有餘載，乃獲夫子營我廬。能向平時脫羈絡，爲悟浮雲此生錯。通道益深醉隠亭，載鵬風厚逍遙閣。萬累紛紛無處尋，須信天和有斯樂。彼哉二俊胡不歸，空歎華亭數聲鶴。
雷擊南劍州譙門柱 黄裳 
風雷昨夜破枯株，借問天公有意無。莫是臥龍蹤迹困，放開頭角入亨衢。
朝元閣 黄裳 
東別家山十六程，曉來和月到華清。朝元閣下西風急，都入長楊作雨聲。
贈探花郎 黄裳 
探花車騎似游龍，未入桃源先閬風。衫上十分新染翠，衣間一點半開紅。身如驥子無雙俊，人報鼇山第幾宮。便是醉仙何處去，上林園在五雲中。
樓鑰水月圖 黄裳 
具美盃殘意未休，相將重上望湖樓。樓臺忽已居平地，風月何曾識舊游。更挈酒樽過水月，坐增詩興滿滄洲。春風共約新橋畔，遙拜雙龍萬斛舟。
句  其一 黄裳 
任爾巍峨千萬丈，也須還我上頭行。
句  其二 黄裳 
凌波應作水中仙。
句  其三 黄裳 
朝元閣成老君現。
偕冕仲雪中聯句 王道觀 
無正文。
梳洗臺 王震 
俗緣磨未盡，空山傍妝臺。溪雲惹粉黛，巖花寶靨開。
雪 王震 
未送餘寒歸嶰谷，先傳春信到花叢。侵凌竹色回新綠，點注梅梢破小紅。
句  其一 張仲時 
太平功業屬男兒，虹蜺萬丈雲中氣。
句  其二 張仲時 
一源湛湛攀清疏，今日樽前逢一笑。
留題大雲寺石洞 鄧□誥 
大雲陰洞石嶄然，跳攫□□萬狀全。□海醜神殭且死，吳江恚浪凍來堅。元功□物窺天藴，巨手題詩玩化權。勿訝荒唐非格調，勾□傲吏醉成篇。
和慎思詩呈同院諸公  其一 商倚 
秋日同文館，羣賢道足依。心遊黄卷靜，目送白雲歸。寶玉荆山盡，文星禁掖稀。清談欣屢接，紛若落瓊璣。
和慎思詩呈同院諸公  其二 商倚 
秋日同文館，雲沉夕照光。蛩吟階下草，螢照屋間梁。臥月搜詩句，挑燈認藥囊。夜闌獨衾枕，歸夢楚山長。
和慎思詩呈同院諸公  其三 商倚 
秋日同文館，愁腸夜九回。圖書堆枕畔，歌吹隔牆隈。宿鳥翻枝去，凉風带雨來。新詩勞見寄，難繼謫仙才。
和慎思詩呈同院諸公  其四 商倚 
秋日同文館，羣書晝可依。衰遲多病在，留滯故園歸。但怕酒杯滿，莫教詩卷稀。惟羞狂斐句，瓦礫報珍璣。
和慎思詩呈同院諸公  其五 商倚 
秋日同文館，晨暉带冷光。綵雲瞻鳳闕，細雨憶魚梁。久事班超筆，空嗟趙壹囊。簾閒坐無語，千丈旅愁長。
和慎思詩呈同院諸公  其六 商倚 
秋日同文館，西風昨夜回。燕巢留屋角，蛛網掛牆隈。書任邊韶懶，詩慚匡鼎來。人人皆抱璞，誰是濟川才。
和慎思秋日同文館  其一 商倚 
秋日同文館，高堂燕集齊。杯盤供魯酒，殽核欠張梨。楊孟持新論，韓莊鄙舊題。須知宗匠手，文采冠朝閨。
和慎思秋日同文館  其二 商倚 
秋日同文館，何人獨擅場。養莪方在沚，琢玉已成章。筆列千鋒陣，庭焚一炷香。得賢從此始，豈特致民康。
和慎思秋日同文館  其三 商倚 
秋日同文館，棲林看晚雞。斗垂宮殿北，月轉戶庭西。酒勸杯中淥，詩分燭下題。何時還九陌，細雨莫成泥。
和慎思未試即事雜書率用秋日同文館爲首句  其一 商倚 
氣候逢秋晏，蛩鳴入戶闈。簷空看雀鬭，天闊暮鴉歸。風急飄庭葉，寒光著客衣。重陽故人境，應念賞心違。
和慎思未試即事雜書率用秋日同文館爲首句  其二 商倚 
門深廛市遠，幽寂興何長。徑菊晴披艷，窗風晚逗凉。聖經閒裏醉，塵鎖夢中忘。更苦年來病，時看肘後方。
和慎思未試即事雜書率用秋日同文館爲首句  其三 商倚 
旁舍回廊接，重簾晝日開。鳴蟬隨雨退，疏雁拂雲來。吟興降難韵，羈懷寄淺杯。驚飆漸凄緊，又欲作寒媒。
和慎思初入試院 商倚 
承詔掄材敢倦行，廣庭深鎖待羣英。分場自敵三千客，决勝誰降七十城。夜案尚閒塗卷筆，曉堂方聽讀書聲。歸時還有黄花否，已覺秋風滿袖生。
次韵余幹試院即事呈諸公 商倚 
風生簾幕撼層波，况值清秋一半過。堂上簪裾方鷺集，案間圖史已星羅。東籬採菊朝嘗酒，北里吹竽夜聽歌。早晚奏名聞黼坐，望中無奈白雲何。
再呈慎思諸公兼以言懷 商倚 
南窗寂若隠山河，時枉金門步見過。談笑且看揮麈玉，篇章寧惜洒牋羅。已羞軒冕嬰身住，更問功名撫劍歌。賒得凉秋好風月，不成吟醉奈愁何。
次韵重九之什  其一 商倚 
英豪獻策廣庭中，問辨紛紛似叩鐘。名奏九重書密上，士欣千載運親逢。鶑鳴定獲喬林樂，鳳舉應容衆羽從。盛世文章由此變，坐看風俗反醇濃。
次韵重九之什  其二 商倚 
昔年此日故園東，爛醉牛山到暮鐘。已往光陰那再得，如今羈旅又重逢。淵明把菊情雖厚，子美登臺願莫從。且看羣書欹枕臥，病多仍負酒杯濃。
和慎思同舍問及故山景物用鍾字韵詩以答 商倚 
先生家住翠微峰，萬卷詩書酒一鍾。壁掛葛巾無客到，雲藏古洞有仙逢。溪邊晚釣呼鷗伴，花底春吟引鶴從。只恐舊山歸未得，帝恩朝夕露濃濃。
題萬年妙蓮閣 呂仲甫 
千尺杉前帝釋宮，種蓮不用百花叢。石橋路近橫天外，池水光寒坐檻中。紅日几窗新活計，白雲香火舊家風。虎溪社客今憔悴，此意憑誰謝遠公。
送羅正之年兄出使二浙 呂仲甫 
錫馬恩隨汴楫浮，過家身近石橋遊。勤勞王事甘胼手，磨琢風騷苦白頭。浙水魚龍移窟宅，浚郊陂澤變田疇。使君亮直人知少，好笑封侯曲似鈎。
送程給事知越州 余中 
會稽太守垂金魚，玉杯宴客離京都。曾騎天馬出沙漠，萬里行冰渡河朔。歸來却厭承明廬，欲學鴟夷蹈寥廓。三吳風物故鄉關，人望旌旗何日還。壺漿勞問有耆老，杖策登臨知舊山。清江一水分吳越，越山岧嶢更孤絕。禹穴烟霞翠不收，往往雲中見仙闕。秋風剡溪生早凉，鑑湖一夜飛清霜。綵舟繫纜浣紗石，綺筵應得調笙篁。此時詩興誰能禦，照耀驪珠月宮吐。祇恐彤庭急詔催，桃源不許長爲主。都門疏雨柳輕明，送客蕭蕭千馬鳴。須臾畫鷁東飛去，欻見淮山天外青。
歸田 徐勣 
懸車疏上動龍顔，幾度陳辭始放還。敢憶溪山孤聖眷，只緣衰病乞身閑。都門祖餞心情劇，里舍招邀禮數刪。最喜兒孫解農事，稻花香滿舊田間。
望舊廬有感 葉濤 
重來舊屋誰爲主，江令蕭條歎獨存。已愧問人纔知路，更悲無柳可知門。舟車到處成家宅，歲月惟驚長子孫。孤客濫巾非得已，故交零落與誰論。
句 葉濤 
碾成天上龍兼鳳，煮出人間蟹與蝦。
題壁絕句 龔程 
月度疏櫺起更慵，坐聽澄照五更鐘。却思潮上西興急，風遶山前萬箇松。
題永慶院一覽亭 丁注 
插迥飛簷聳，淩虛疊砌危。四天欄下揖，萬象掌中窺。目力不到處，雲容無盡時。塵塵皆勝事，凭檻幾人知。
真覺院 夏臻 
半天聞梵唱，一徑踏松陰。起石雲千仞，懸空瀑萬尋。
題竹軒 吳亶 
虛室澄心近竹開，雪中無事共徘徊。不須翠柏亭前見，自有清風座上來。林小未宜輕瘦節，歲寒方可看高材。支公適好誠何在，豈謂香嚴擊俊雷。
題張公翊清溪圖 張勵 
九華鬰兮江南山，清溪下兮貫山間。江北騖兮溪東旋，濁湯湯兮清漫漫。山幾轉兮水幾盤，近交臂兮遠連環。决天末兮浮雲端，齊之山兮秋之浦。景晦明兮氣吞吐，草木蓊兮媚林莽。繡屏張兮翠綃舞，深窈窕兮掩幽塢。雨吟猿兮風嘯虎，下鳬雁兮泳魴鱮。商之檣兮漁之罟，互出沒兮更散聚。樵有舍兮梵有宇，雲巖阿兮棘樊圃。翬連甍兮岸之滸，弄潺湲兮棹容與。中橫絕兮梁爲渡，隠孤城兮其西去。春之朝兮秋之夕，風既清兮月又白。遐矯首兮俯陳迹，携佳人兮不可得。空遠望兮中感百，思悠悠兮情惻惻。悵興亡兮懷今昔，獨茲溪兮無終極。嗟夫人兮擺塵滓，遙徜徉兮玩山水。移山川兮置窗几，手舒卷兮千萬里。輈余車兮秣余馬，往其從兮山之下。枻吾舟兮泛清瀉，樂魚鳥兮放林野。願未適兮胡爲者，聊寓言兮公墨畫。
句  其一 張勵 
莫言伯道無兒嗣，看取千秋祀事存。
句  其二 張勵 
青林蔽日明爲晦，紺宇生風暑亦秋。
武山 張汝賢 
雨過僧房景更奇，邀朋閒訪此遊嬉。一登占得嵯峨處，始覺羣峰迤邐低。
仙居寺 毛沂 
肉山六月火雲蒸，渴想滹沱一片冰。回首家山林下寺，水簾深處定中僧。
呈東坡 何恭 
昔日歐陽心獨苦，搜羅天下文中虎。未逢賈馬嗟誰有，崑體文章正旁午。一得眉山老翁語，始愜平生好奇古。騫騰鸞鳳螭虬侶，錦繡腎腸終日吐。眉山跨馬挾雙龍，迤邐斜欹劍閣東。一息萬里先羣雄，是日魯酒歸醇醲。仁廟當朝起數公，四時閶闔來清風。眉山秉筆摩蒼穹，稽首獻議何雍容。是時慶曆垂嘉祐，東省西垣半耆舊。一代偉人爭入彀，大開黄閣咸虛受。公時脫穎眉山後，歆向機雲同一奏。建安數子空鳴脰，集賢學士皆籠袖。玉人發馬下天階，華蓋星邊捧詔來。天子延英不浪開，爲公此日深徘徊。金吾侍側天顔低，上列四輔前三台。相與疇咨將相材，飄然八駿先龍媒。西京應制十八九，晁董褎然爲舉首。此輩昂藏希世有，劉蕡又作蛟龍吼。觀公舉勸新人手，玉壺破碎珠囊剖。許國誠心仍貫斗，識者談之不容口。天公一見列詩曹，指揮姮娥供兔毫。公歌數闕風刁刁，若耶溪上皆停橈。郢客擲筆不敢操，楚人往往收離騷。李杜藩牆不甚牢，李白脫却錦繡袍。東風顛入五湖裏，萬籟聲聲酷龍耳。河伯江妃愁欲死，只恐公來搜見底。南登灞岸將何以，直節壯懷聊自倚。養得身長數千里，天地一夜風雷起。官家內相能幾人，幾人到此陪經綸。天語叮嚀下降頻，金蓮燭畔窺龍鱗。日曝花磚暖繡裀，鐶金珮玉何申申。姮娥喚作真麒麟，焉知韓李非前身。龍樓漏箭銅壺挹，隠約六街騶唱入。傳宣使者翻然集，月題控馬天門立。錦箋瓊管尚書給，九韶忽然如俯拾。宸恩四海周流及，武帝王封乃平揖。我宋修文偃武初，詞林翰苑森扶疏。竇儀陶穀端何如，峨冠曳履承明廬。草昧功名向武夫，討論潤色姑徐徐。剪夷五代尊圖書，墨客稍稍躋天衢。中間作者相踵武，請試從頭爲君語。真宗皇帝親神宇，楊億風流玉堂處。傾金注瓦橫罇俎，大笑哄堂任豪舉。逡巡百尺江南楮，密掃煤烟驟如雨。六一超然又不同，陳言萬紙一洗空。晉宋齊梁不待攻，兩漢直抵元和中。龍驤鳳舉扶桑中，五采射日吞長虹。滿堂玉磬諧金鐘，紛然和者如笙鏞。木鐸可憐聲獨悄，一振鏗然須大老。伊說數公無處討，蕭曹丙魏規模小。馬遷班固工品藻，出處行藏何太少。升沉將相王侯了，經天緯地憑誰好。信知風采古爲多，堯舜文章煥若何。東作西成南已訛，真人更集滿東坡。夷夔禮樂俄森羅，黼黻郊廟金盤陀。羽毛率舞呈天和，高陽才子前賡歌。君哉頷首一俞爾，執簡抽毫無及矣。周公整頓乾坤已，開闔明堂復如此。從頭製作軒轅始，海獸山禽咸獻美。衮冕分明圭玉侈，六代光華藹天子。日月星辰繢九天，蟲魚草木續山川。羣聖文章想亦然，百家妙理何周旋。離離黍稷春風前，東周一去追無緣。帝德王功只僅傳，廟堂急管催繁弦。巍哉孔子尊如帝，矯矯孟軻天莫制。斯文其喪今何在，鄒魯邈然安可再。揚雄力寡知無奈，天祿校讎真末計。江海悠悠百川逝，回首相望幾千載。熙寧天子憫斯文，展轉搜揚到海垠。丞相王公舉趾尊，委蛇二老西來賓。咀嚼六經如八珍，補葺東魯鋤西秦。天子資之又日新，八風自轉成天鈞。頃從孟子驅楊墨，他日淫詞又榛棘。豐鎬荒凉天空碧，中庸一路幾充塞。金陵爲此深求直，二十年來人稍識。求之左右逢星極，內聖外王真準的。古人效學豐文斯，堂陛之間意已移。彝何虎蜼尊何犧，云何簠簋加靈龜。不然制作知無時，反魯詩書一貫之。明明古訓識者誰，百家效語如嬰兒。蝌蚪六書藏屋壁，豈比鍾王論筆蹟。會通意象如作易，不假語言含妙德。倘從對偶音聲覓，洙泗文章少平仄。解到雕蟲童子識，斯人稍得揚雄力。熙寧論撰亦何慚，況把先儒衆說參。舉世傳經作指南，辟雍泮水堆牙籤。或者囂然痛欲殲，安得諸儒口遂鉗。聖主賢王實詢僉，公當一語令師嚴。翻思偃蹇熙寧末，苦信古書由世拙。金陵戶外履成列，稱衡一刺終漫滅。彷彿五經無二說，堂堂萬里星中月。欲論西漢誰優劣，忽若吟蟬風脰咽。邊韶性懶讀書頑，病甚相如下筆慳。敢望言如霧豹斑，擔簦負笈徒間關。沂水春來粗解顔，浴沂童子彌春灣。先哲如龍尚許攀，鼓琴從之豈浪閒。可憐道德共耕獵，何苦侯門俟彈鋏。不挾而來聊自愜，栩然夢爾爲蝴蝶。飲中數子劉伶俠，江外主人張翰攝。短船下水輕仍捷，落帆解舵吳山脅。
猿嶠 傅翼 
參差茅屋带村烟，驛路崎嶇石岸邊。風物盡成三谷景，溪山分斷七閩天。夜猿乘月悲霜樹，秋石和雲瀉澗泉。謝守來遊幾千載，何人能爲續佳篇。
福山寺 傅翼 
隠隠晴空露翠微，也知深處有禪扉。幾回待入烟霞去，只恐烟霞不放歸。
句 傅翼 
寂寞不勝情。
且止堂 吳干 
無心終日看雲飛，空幻猶如鳥跡遺。欲問堂中常住相，黄花翠竹已多知。
靈巖寺  其一 吳栻 
丹崖翠壑一重重，香火因緣古寺鐘。若有金龍隨玉簡，武夷溪上幔亭峰。
靈巖寺  其二 吳栻 
一麾邂逅得東秦，憶別家山六度春。何意眼看毛竹洞，主人仍是故鄉人。
靈巖寺  其三 吳栻 
大士分身石罅開，輕烟微雨證明臺。灑然一覺鄉關夢，換骨巖高好在哉。
登重光寺 吳栻 
上窮蒼石躡丹梯，祖意誰參隻履西。曉閣濃陰雲散嶺，亥堂清影月雙溪。池開今日青銅鑑，碑立何年碧玉圭。靜覺官名微可笑，南華經裏一醢雞。
蘇老亭 吳栻 
蘇老行諸郡，多爲洒落遊。靜心山共止，動意水俱流。赴社呼陶令，翻經約謝侯。高風誰復記，明月上西樓。
越峰院 吳栻 
野僧迎客笑開關，更拂殘碑蘚字班。徐姓仙歸空碧洞，越封王去漫青山。影來秋月林千缺，聲落春風水一灣。焙茗滿甌須强啜，過橋車馬便人間。
暑雪軒 吳栻 
呪土臺頭寺，披襟笑語閒。千年雲抱石，六月雪彌山。酒熟篘嘗外，茶新輾試間。要須時點筆，來此賦躋攀。
和田望再賦暑雪軒 吳栻 
石照臺高暑不侵，雪橫天際蜀西岑。但知賦客如梁苑，那得參徒似少林。月上便成銀色界，風生兼作海潮音。可憐火宅人空老，誰解跏趺一解襟。
和周燾合江亭  其一 吳栻 
使者風流照錦城，東郊攬轡更澄清。春江合處烟凝曉，秀嶺橫邊日弄晴。石鼎煮茶濃有味，金鐘注酒釃無聲。何時却信橋南步，細讀詩人古柏行。
和周燾合江亭  其二 吳栻 
聞公載酒合江亭，要使邦人識使星。宿雨乍晴聊信馬，曉風初熟更揚舲。賦成不是緣鸚鵡，詩就當和爲脊令。只欠湘靈來鼓瑟，漁歌聲斷數峰青。
遊南山 吳栻 
但看都梁山拱北，莫尋浮磬水朝東。此間半築瞿曇室，底處曾營煬帝宮。七眼泉邊百無念，一襟披盡晚來風。
五峰巖  其一 吳栻 
雲烟杳靄環諸峰，石徑詰曲穿疏松。更無飛埃趁短屐，祇有鳴溜迎修筇。
五峰巖  其二 吳栻 
玲瓏數竇明相通，造化恍惚真難窮。陽回三冬照暖日，陰納九夏吹寒風。
寄智翁宣州知府鄉兄 吳栻 
使君真是十年兄，投老相看眼更明。入省早推何水部，作州今見謝宣城。應憐遠岫雲俱曉，定夢澄江月共晴。安得陪公觴詠後，春風桃李滿交情。
釣臺 吳栻 
一水自東流，蕭蕭霜木秋。笑談輕萬乘，身世老扁舟。薄俗迷方餌，高人悟直鈎。至今馴不散，沙上晚來鷗。
嚴陵懷古 吳栻 
龍衮新天子，羊裘古野人。清名在林藪，高行動星辰。風月空齊國，烟霞自富春。滄浪秋更碧，不敢濯纓塵。
佛巖塔 吳栻 
灑落巖題宴寂高，旋添香火掛青袍。霜頭不懼九侯劍，雪臂應□二祖刀。月照瓦棺服虎兕，風吹石室嘯狷猿。簷前舊雨天花處，循想眉間兩白毫。
登姜相臺  其一 吳栻 
滿林紅葉墜紛紛，耆老猶言別駕墳。舊府光華關右月，故鄉蕭索海南雲。酒杯湖上同方伯，茶竈巖邊共隠君。二百餘年真一夢，遶牆荒隴半耕耘。
登姜相臺  其二 吳栻 
苑門北出禍匆匆，叩馬何人獨記公。葬厚欲裁寧詐直，謀南能利倍其忠。剛各臘後喬林雪，廢迹秋來敗葉風。華表千年相對鶴，長看碑鎖舊亭中。
題秦君亭  其一 吳栻 
芸閣讎書謝建封，生涯瀟灑一枝筇。曾爲剡隠雲橫水，更作閩遊月滿峰。子美藩籬清可造，長卿城郭巧能攻。拂琴無復塵埃想，落落霜風一晉松。
題秦君亭  其二 吳栻 
秋日春風麗句亭，先生天上少微星。滿爐松影隨香碧，一硯苔痕带雨青。姜相笑中應斗酒，等公談外祇函經。何人爲我携氈蠟，來洗蒼碑墨數廳。
題清洋院 吳栻 
瀟灑堂中披晚襟，紅蕉花裏葉成陰。飄來無雨水長急，飛去有雲山更深。苔蘚細痕緣巨石，藤蘿密影挂疏林。上人莫作人間想，此地人間不可尋。
題報劬院 吳栻 
山列三峰來不斷，水交雙港送無窮。帆邊洲渚瀟瀟雨，牆外園林淅淅風。
靈巖  其一 吳栻  泰山
三齊何處古叢林，石作門闌岱嶽陰。雲暗鷄鳴川谷淺，月明龜吐水泉深。未須讚歎袈裟鐵，且可歸依世界金。彈指上方還一夢，夢中聊續去年吟。
靈巖  其二 吳栻 
濟南驚蟄隠新雷，底事陽關疊疊催。不稱濼源湧觱沸，只堪崧阜上崔巍。他年髮已千莖雪，今日心仍一寸灰。文雅臺邊蝸有舍，甕頭歸去潑春醅。
靈巖  其三 吳栻 
飛錫道人知幾年，青蛇白兔亦茫然。焚香且上五花殿，煮茗更臨雙鶴泉。今日別栽庭下柏，當時曾種社中蓮。證明佛事真何事，聊策藤枝結勝緣。
句 吳栻 
晴開千障霧，翠落萬家樓。
桃花巖 李通儒 
地勢下臨鄖子國，山光遙射楚王城。惟有桃花巖上月，曾聞李白醉吟聲。
送程給事知越州 范鏜 
青門聊起濯纓歌，晝繡經從鬢已皤。越俗易諳緣地近，吳人奚獨羨金多。要知新集餘民事，亦有東來使者過。今日輕帆到江滸，藩宣宜得似西河。
游湞陽峽 范鏜 
峽流觸石石欲裂，峽舟泝水心寸拆。繫纜心頭夜向闌，驚浪沄沄寫寒月。風餐水宿知幾年，餘生可復瘴江邊。愁絕不眠起披戶，顧視海宇天茫然。
書碧落洞 范鏜 
君不見英江碧落之洞之奇異，覽遍堪輿無一二。亂石叢中孕粹精，萬里荒崖啟靈秘。飛來峰喜石玲瓏，後人雕琢徂真風。通天巖穴亦幽敞，有山無水非吾從。錦石半空杳元逕，泉石猶憐未相應。星巖山澤本自佳，却被漁人苦深病。何如此洞妙神工，架空絕壑如長虹。一水中流抱青碧，羣峰掩映迷僊迹。巨靈擘開神禹鑿，怪石崆峒翳寥廓。雲華縹緲聞簫笙，寶室光騰下鸞鶴。初疑河漢通天閽，欲泛星槎一問津。又如悞入桃源滸，□□恐有先秦民。我生僻性耽奇特，每遇勝遊興增逸。□來得此慰初心，積慮沈痾恍如失。吳羅二子亦豪英，溪頭飲我雙玉瓶。醉來晞髮雲霜外，一笑林壑生秋聲。洞天福地遍天下，蓬島三山終幻化。會當八極恣神游，小作行窩駐吾駕。
碧落洞 范鏜 
玉削蒼巒千碧虛，洞中杳杳真人居。綽約冰采顔如珠，一念不起終無如。我緣樸陋厭紛挐，心與幽致煩簪裾。九陽丹就括靈樞，飄然再訪聊踟躕。
游惠山  其一 蔣之美 
絕頂疑天設，重門一徑深。泉清千古意，松老百年心。高閣窺平陸，危亭倚翠岑。勝遊方自適，猶恐日西沈。
游惠山  其二 蔣之美 
九隴分形怪，蒼龍據厚坤。洞寒清水脈，石潤養雲根。探遠塵應斷，窮高斗可捫。江湖倦行者，對此欲忘言。
游惠山  其三 蔣之美 
維舟上重巘，景物近斜暉。流水連珠落，殘花碎錦飛。白雲隨步武，香鳥傍軒扉。拂井松傾蓋，緣崖蘚上衣。池光清可鑑，竹色翠成圍。更接高僧話，林梢带月歸。
飛來山 葉棣 
亂山深處款禪扃，十里松陰步障行。翠竹黄花幾開發，南星北斗自高明。樓臺日轉天邊影，鐘磬風回地底聲。爲問閩江船釣客，謝家誰更未知名。
句 葉棣 
聞說治平元太守，慇懃晚到鳳皇池。
當陽寺 林誥 
何處遇幽景，當陽絕頂尋。雲霞千古態，松竹四時陰。岫列天邊嶂，泉鳴澗底琴。高人不遊此，應負愛山心。
句  其一 林安道 
古甃千齡在，寒泉味最醇。
句  其二 林安道 
海外蟠桃同永久，月中丹桂共參差。
老人巖 林嗣宗 
九月黄花次第開，带星約客上崔嵬。擬從老子巖前去，却入真仙洞裏來。幸勉西風吹落帽，且陪東道引深杯。箇中便見蓬萊境，何必龍山戲馬臺。
句 柳庭俊 
滁陽山水佳，幽谷尤勝絕。
吳江太湖笠澤虹橋 梅灝  太湖
水無濁浪地無塵，渺渺江湖天與鄰。占得滄波輸釣叟，吟窮清景屬詩人。陰晴隠見山千疊，上下澄明月一輪。欲畫爲圖隨處看，風光變態狀難真。
題梅壇 呂防 
封事悠悠即掛冠，蒼烟古木鎖空壇。當時不識蓬萊客，祇作南昌一尉看。
題梅仙觀 呂防 
嘗讀子真傳，掩卷屢長嘆。如何忠正資，適在元成間。危言論時政，條暢窮根源。直節破姦膽，憤氣衝儒冠。上書輒報罷，九九慚齊桓。是時公卿輩，曾不爲厚顔。雄文燦方冊，至今日星攢。深機識禍福，拂衣九江干。一朝棄妻子，變姓抱吳關。位卑而言高，自古爲尤難。斯人能保身，出處何其艱。繄子偶得邑，駕言謁仙壇。壇側千丈松，凜凜清風還。壽春下新詔，高蹈翠琰刊。壁間羅隠記，中理極可觀。當年康樂公，遊覽遍名山。云何此佳蹟，未被金石言。真人久悵望，佇看西飛鸞。
瀫波亭 呂防 
王孫餘巧力，銀漢亦經營。地軸卷不盡，風梭織又成。
元章好古過人書畫驚世起余作歌 劉涇 
天下愛奇人沒量，奇不諛人奇解相。奇人奇物方合璧，乞與世間人物樣。六朝唐盛始兼得，訪古知名已蕭爽。人亡物喪付衰夢，注想後來逢好尚。元章心自鑒秋月，一路仍行九霄上。家時菜色無斗粟，書畫奇奇世人望。譬如大海沈百寶，爾輩乘風得之浪。二王褚陸已天作，老顧如來更天匠。其餘緹襲凡幾重，但見光明爛垂象。珍犀瑞錦扶蘭茝，龍躍鸞驚訶魍魎。金仙詎敢觸以手，雪子玉人聊置掌。余家僻素最沈著，退舍還師覺難傍。世人往往力能幹，未免目蝦終惚恍。緘機僞謬各臣妾，未睹堂堂筆中王。袖間澀縮氣如線，浄几明窗謾瞻仰。從來所有萬錢價，不即臭帤當火葬。傾心妙絕豈求勝，妄意臨摹須殺謗。端居自號書一品，好事如封繪三藏。諸郎青出即護持，未肯充饑謬爲駔。余衰二物擬高閣，子可專之世無兩。書來詩往但悠悠，塵土欺人正惆悵。
題韓溪 劉涇 
豪傑相從意氣中，憐才傾倒獨蕭公。後來可是無奇客，東閣投名尚不通。
留題釣臺 劉涇 
水綠山青人可知，不知生氣得之誰。釣竿已屬嚴公手，直到元英解道詩。
青城山 劉涇 
拔地山爭秀，藏天谷受虛。雲開西蜀後，木老避秦初。
仙都山 劉涇 
石城雲屋抱浮丘，正是真人舊括州。會擲仙圖爭少勝，不知身到洞天遊。
石洞門  其一 劉涇 
密竹流泉不居熱，洞門深沉風雨歇。洗出清明快活天，醉弄江南謝家月。
石洞門  其二 劉涇 
未逢仙手破天荒，我得披雲第一章。它日愛奇思謝客，却須因事憶劉郎。
和米元章龍真行 劉涇 
秦火蕩焚天地赤，孔堂壞後無餘壁。不知科斗六書文，化作龍蛇二王跡。集賢他日作仙久，官姓篆章存歷歷。自憐黄眼未親逢，一段因依徒奪魄。元章揮灑早驚動，祕篋墨皇曾敬識。孤標未要後生知，劣許下官論莫逆。好奇舉世不多得，神物尤來終變易。神鋒雙合會有時，真璽一飛無處覓。頗聞祕篋作訛語，別有擾龍招異客。不如乾沒歸去來，勝在箇家遭水厄。
天王寺 劉涇 
金碧爲家定化城，書床南偃略相迎。人間蝶夢正深黑，天上木魚初發明。半里好風招隠士，一枝枯竹助閑行。已慚懷紱無高致，可更標門著姓名。
登麻姑山  其一 劉涇 
溪行愛宛轉，石坐憐皴蒼。白雲起目前，如鶴兩翼張。蛻我衣上塵，駕之以翱翔。欲攬恍不接，身在意飄揚。
登麻姑山  其二 劉涇 
石鼓埋入地，荆璧飛上天。嗚呼魯公碑，風雨三百年。愛字不愛石，磨滅安得傳。不敢手觸之，謂是甘棠篇。
葛仙壇  其一 劉涇 
天風吹餘晦，萬木晴扶疏。寒雲淡山色，水墨漲秋圖。駕言寥廓中，一徑渺盤紆。却首謝塵世，培塿而潢汙。
葛仙壇  其二 劉涇 
謝公好登山，折屐第三谷。麻姑乃不到，頗負登山足。寒杉鳴古璫，澗道瀉淙玉。筇竹白接䍦，吾將追往躅。
葛仙壇  其三 劉涇 
空山萬幽木，彈以終日風。無弦自秋曲，奏滿天地中。愛之以心靈，聽之以耳聰。道人抱琴來，此意不可通。
瀑布泉 劉涇 
瀑布宜終宵，幽鳥時一吟。浩然太虛際，始識本來心。情閑日自長，步遠意亦深。更携九節杖，插遍蕭蕭林。
三巖遊 劉涇 
混成初造物，幽絕故離群。入戶清容月，分棲淡借雲。木陰闌暑氣，泉滴厭秋聞。欲索秦人記，消磨篆不文。
混元峰 劉涇 
青泥切石劍無迹，丹水含英鼎飛出。仙風絕塵鷄犬喧，杉松老大如人立。
題籠空巖 劉涇 
蒼崖如堂水如布，橋危如繩石如鋸。不有樵夫踏破雲，世間可復知深處。
溪雨亭 劉涇 
塵土孤城空自忙，不知精舍早秋凉。林間曲折磬三里，天上金光月滿堂。浄飯打魚刳老木，寒灰添火爇明香。鵓鳩山脚溪聲好，流入人間雨意長。
句  其一 劉涇 
初起褪紅唇啟絳，半沾斜綠眼橫波。
句  其二 劉涇 
曉來風入萬花動，零落滿頭飛下時。
詩一首 俞括 
二十四峰尖，參差列郡南。半空擎梵宇，絕頂寄僧龕。
句 俞括 
巖排星斗七，石湧佛身三。
贈王介甫 段縫 
溪橋久廢湮，竹樹半欹側。夢尋六代塵，老構一椽宅。誰知江令門，猶倒山公舄。霸氣消舊朝，歌聲慨陳迹。鼎族昔繁華，荒徑今岑寂。願言闢榛蕪，重與開景色。石疊雲自生，渠鑿流不息。我幸卜公鄰，望衡步咫尺。晨夕愜素心，把臂共悅懌。西崦带烟樵，南埭釣水食。底事憂怦怦，相將愛惕惕。或築吟詩壇，或設談經席。焉知才不才，聊各適其適。岸幘豁眼界，揮麈吐胸臆。隴晴許扶鳩，水漲可𣏾鷁。嗒然得喪忘，往事莫凄惻。佳會不可常，歲月豈拋擲。蒙莊頼妻賢，淵明空子責。弱木手自栽，勿徒嗟立壁。滋培待其成，斧削工師職。更爲廣軒亭，左右支圖籍。鍾山挹爽來，烟鳥紛若織。綠菘籬下采，金尊池上滌。此盟更歲寒，一笑星髮白。筯力如未盡，尚能越阡陌。
過惠山皞老試茶二首  其一 孫迪 
蕭蕭阿蘭若，桑苧有故家。佛屋倚高寒，僧蹊抱欹斜。殷勤泉下客，流落瘴海涯。蜑酒壓梨楂，蠻烹啗蠅蛇。光潔鏡一奩，影照空自嗟。老僧薦茗粥，芳鮮凝露華。驅除鼻中雷，掃盡眼界花。飄飄思凌雲，攝身上蒼霞。
過惠山皞老試茶二首  其二 孫迪 
戰塵霾漢天，獵火焮塵地。一筇遺垢氛，步入青蓮寺。耽耽九龍盤，一壑埋老翠。倚天松骨大，粘碧苔𩬊細。道人本臞儒，得法妙出世。胸中萬斛泉，洗盡蔬笋氣。天風吹泠泠，助我鳴鼓吹。名爲不二門，聲音作佛事。
見舊題  其一 孫迪 
一別名山十五年，宦情羈思兩茫然。故人半作纍纍塚，只有蒼官立道邊。
見舊題  其二 孫迪 
髀肉消磨馬上鞍，塵砂滿眼路漫漫。不須更障西風扇，爲酌崖泉一洗看。
謁李太白祠 李之儀 
愛君獨酌板橋句，想君不向稽山時。千載風流同一轍，孤墳數尺埋蒿藜。文章誤人豈當日，聲名雖好終何爲。譬之花卉自開落，又如時鳥啼高低。行吟漫葬江魚腹，鵩來空賦予何之。君不見吾腰恥爲小兒折，或車或棹聊爲期。又不見嬴顛劉蹶不到耳，採花摘實相維持。春寒漠漠青山路，厚顔已覺歸來遲。一廛尚冀容此老，與君朽骨分東西。
累日氣候差暖梅花輒已弄色聊課童僕芟削培灌以助其發戲成小詩三首  其一 李之儀 
京洛三十年作客，每見梅花欲忘食。時時魂夢到江南，足跡塵埃來不得。嗅香嚼蘂不忍捨，爲憐絕韵真顔色。誰知晚得江南身，特此一株當舍北。寒根老枿初不辨，幾與桑榆同棄擲。慇懃地主故指示，頓覺翛然超眼域。幾山氣候也深春，戢戢枝頭危欲坼。呼奴鄰家借刀斧，穿斷因之聊拂拭。便宜邀月作嘉賓，不惜淋漓慰疇昔。
累日氣候差暖梅花輒已弄色聊課童僕芟削培灌以助其發戲成小詩三首  其二 李之儀 
邂逅梅花同作客，此理雖龜亦難食。道人無眼自超羣，定裏觀之想應得。爲惜花開將及時，枕上朝朝問天色。自是春工力尚堅，一向風頭來自北。昨夜雪深幾一尺，不覺起來欲跳躑。雪過春回固可期，聊與此花爲畛域。今朝舉頭消息別，物理人情原未坼。綠萼柔條宛相契，正色真香浄如拭。更煩妙語爲詮評，莫遣塵根迷夙昔。
累日氣候差暖梅花輒已弄色聊課童僕芟削培灌以助其發戲成小詩三首  其三 李之儀 
花是主人身是客，更欲花前羅酒食。花應笑我强相親，畢竟人花誰是得。金樽到手我自醉，道人何妨且觀色。三界觀來即是空，醉裏寧知漸遊北。等爲圓鏡隨身現，認着分明却虛擲。持此問花花不答，嗟我與君徒入域。不如收却閒眼坐，萬境紛紛在披坼。一番風雨便紛飛，念垢情塵漫磨拭。今年春盡有明年，花落花開幾今昔。
彥行和梅詩甚工輒次元韵 李之儀 
春風不揀尊前客，未必藜羹輸肉食。玲瓏點綴移月窟，誰謂吾家最先得。直從去臘約爲伴，旦旦相看無倦色。朝披日彩爛迎東，夜插斗杓寒挂北。擬將西子作孤注，對與春工分一擲。又疑妖冶凟清真，子細籌量信難域。發狂不意落紙上，勝句爭來共推坼。諸郎獨殿語尤老，似欲塵埃劇湔拭。不惟詩社頓光輝，枝上分明過於昔。
次韵君俞病中見寄 李之儀 
老眼逢春如有隔，不覺花前手頻拭。昔陪韋杜尺五天，此地去天今幾尺。東家有客貪春甚，酒作衾裯花作枕。瘦逼休文臂漸消，渴近相如尤殢飲。賞心直以花爲命，醉頭只恐扶難正。春歸每恨太忙生，不惜一春常似病。我老無用終安之，屢欲從君獨較遲。方將結束窮勝致，投懽祗許春相知。詩來苦訴不自樂，春固惱人多索寞。何妨强襲起應劉，間促扁舟尋李郭。君不見樂羊功名方煜煜，歸來謗書已盈篋。爭如隨地任低昂，漫浪猗玕盡元結。
題步雲亭 李之儀 
昨夜風高蟬半咽，起來知是白露節。玉面少年窄袖衫，袖裏新詩似冰雪。幾日炎炎如甑中，今朝忽覺超樊籠。不惟氣候已八月，更得冰雪開心胸。謝公山人詩筆奇，問君何緣得此詩。報我我欲步雲去，山人許我因留題。君作斯亭幾許高，擬推皓魄翻銀濤。誰謂姮娥落君手，坐遣山人詩思勞。君不見梅老句出天地窄，曾謂山人真太白。采石月下憶相逢，笑披錦袍弄明月。十年明月歸謫仙，姮娥豈得在君邊。何妨邀取山人去，卒歲扶携醉笑間。
題渭濱亭 李之儀 
廣張三千六百釣，太公欲與文王親。文王不爲熊羆獵，卜年七百終何人。開元天子降步輦，當日何如渭濱見。是同是異不可詰，一等風雲符虎變。吾君好賢軼前古，處處鵷鸞刷修羽。觀君命意非苟然，他日風流須再睹。
題山堂 李之儀 
二年江南客，對面不見山。負我愛山心，兀兀塵埃間。一聞說山心便喜，欲插修翰遽飛起。君家乃是山中居，永日青山同徙倚。流泉涓涓薜蘿暗，明月時時窺枕簟。三伏清霜带雪來，不斷烟雲擁欄檻。只恐居山興易闌，萬壑波濤翻等閒。知有心期難得否，憑君借與畫圖看。
送儲子椿參假太學時泊舟金陵風亭 李之儀 
金陵二月春，江上連日雨。暖風初報一番晴，綠淺紅深紛無數。與君已是隔年別，相逢又作臨分語。感君情重故可歌，送君心折不成舞。五年相從如一日，物物講評窮髮縷。愛君正如韝上鷹，畏君何翅文中虎。未飯已知必下趙，憑軾會觀終報楚。逡巡照眼綠袍新，更約十分同一舉。
走筆贈報寧老 李之儀 
半山老人筆如椽，落筆直欲拏雲烟。東亭右軍不復見，龍跳虎卧誰爭先。姑溪六月汗流水，邂逅清風頓如洗。他時問法到山前，應許神光得吾髓。
和郭功甫遊采石 李之儀 
卒歲愔愔無地雪，三首新詩報明發。使君近作采石遊，勝踐傳聞驚久缺。亢陽便有欲雪意，和氣先期振巖穴。想見旌旗錦繡張，如從元君朝北闕。後携一老何奇哉，朱顔鶴髮超塵埃。噭呼江上來席上，迤邐萬古隨雲開。騎鯨仙人不敢避，玉鏡臺郎俄復迴。分明月下遇賞歎，將軍新自天邊來。逡巡落筆轟春雷，落花亂點荒池臺。沈埋蓁莽見一旦，名高此地真當才。從來不許說前輩，寄聲魚鳥休驚猜。直疑乘槎叩月窟，又若登臨望天台。酒行已徹更須酌，醉倒寧辭無算杯。卓然一段極則事，遣我擊節因誰催。
采石三題 捉月亭 李之儀 
我昔揚帆下廬阜，落帆采石春欲暮。江南江北只見山，欲識錦袍無問處。夜深明月來青天，天水茫茫月連霧。想見扁舟捉月時，江心見月如相遇。醉魂不制月可捉，捉得便將天外去。月在人亡天莫詰，彷彿風流誰與晤。邇來水落洲渚出，隔岸潮迴疑可步。聒耳啁啾不得聞，對案腥臊難下筯。多情禪客饒佳趣，粉飾餘光扶墜緒。欲回古月換今人，到此翛然忘世慮。從來喜誦騎鯨句，亦復買田相近住。會當載酒十分圓，同指虛無問征路。
采石三題 賞詠亭 李之儀 
爨下得餘薪，便可歌南風。參差長路鐸，鼓樂俄相同。一棄一流落，悠然會天工。始知盛衰際，遇與不遇中。風清月正好，爽晤聊從容。豈意接心期，賞歎如雲龍。千載瞬息爾，轉盼歸虛空。何適非適然，神交付冥鴻。
采石三題 鑑然亭 李之儀 
溫公天下士，百計興艱危。大厦勢已傾，意欲一木支。功名等山岳，德澤均雨露。奈何談笑間，而取鬼神怒。鬼神豈不鑒，忠義當扶持。一見亦何傷，冥路俄與期。似非理所安，端恐數應盡。邂逅不可逃，紛紛遂爲信。孔子昔有言，既敬亦須遠。三復而三思，臨風更三歎。
七言古風寄題薛公尉氏逍遙閣兼送伯成知縣宣德解印當塗直書民言耳非所謂詩也 李之儀 
長身少髯復多骨，憶在兒時獲相識。滿朝善類推老成，鄉曲名流誦才德。爾來契闊四十年，停鸞峙鵠欣相傳。我方却歸不自得，但覺和氣如春天。往日朝門炙可熱，今朝吏爨幾無烟。追呼輩伍殆千指，一旦束手蠶如眠。父老相傳語且泣，岌岌流離遽安集。省事以來無此君，豫恐他時莫能及。尺紙胡爲來北闕，樂境危城俄見敚。覆盆雖光亦蹔爾，所惜時間未能雪。稍傳遠近或歎喜，歎者吾民喜者吏。吏至酌酒更相賀，畢竟卷舒須在我。父老沾襟嗟薄福，此理冥冥定誰坐。異時得君逾所聞，杳杳健鶻盤霜旻。信矣此地不可久，空使遺愛傳邦人。邦人姑止聽我語，逍遙閣去天尺五。長身仙翁昔遊戲，日日烟雲泛罇俎。仙翁久已朝紫皇，功行不泯鍾諸郎。扶疏密蔭被所至，遂令此閣如甘棠。我昔西畿數來往，日脚闌干猶可想。塵埃滿袂阻登臨，白髮心期負真賞。六月炎炎汗如洗，江南雨多拍隄水。旗開鼓響船欲發，超然爽意因君起。驊騮一跌愈莫止，大鵬會展滄溟翅。何妨閣下敞高門，更看陰功動閭里。
送芝老 李之儀  庐山
江頭春色已可掬，風雨惱人常不足。筆刀俱來紙上春，牆外落紅爭䔩䔩。忽然別我下廬山，蓮社風流指顧間。爲我寄聲陶五柳，少留佳處共追攀。
題王德循書院壁 李之儀 
熱不就惡木枝，渴不飲盜泉水。古人不可期，歲月姑相委。不愛爾井泉百尺深，不愛爾庭樹千里陰。相看豈持一飯報，長嘯聊爲猛虎吟。
近得石菖蒲胡伯鎮見之謂必以錦石資藉乃可以久遽徹所有爲貺仍枉佳句輒次韵奉謝 李之儀 
倒屣得小異，不言四時備。遺我百明珠，書窗遽增氣。石盆叢秀轉光輝，携挈衰慵絕塵世。更煩藻思玄維持，紙上盆中盡珍琲。他時相對擘麟脯，何必方平爲紹介。
丁德儒置酒適與陳君俞聯坐聊賦小詩爲君俞謝因以贖先起之罪 李之儀 
春風不解事，吼地如雷霆。誰知一席間，笑語燈熒熒。主人意彌敦，設置不少停。而我槁木然，感慨時自驚。多情接勝友，孤朗如初星。微吟間相警，似欲慰獨醒。我老百不堪，已分如漂萍。邂逅因事樂，尚或有此形。不慚引去先，得意耳暫清。展轉尋斷夢，間關媿微生。何當萬里浪，相與同滄溟。
贈劉九思山人 李之儀 
我行亦偶然，君來定何謂。風高浪如山，聞者亦已畏。而君從一葉，過我乃特地。郵亭六日俱，臨行尤自媿。朝出纔辨色，夜歸或霑醉。殘燈不見人，待我獨忘睡。語款多破顔，情極幾屑涕。屈指再相從，便作新井計。我擔既弛肩，君駕亦方稅。不覺涉四年，俯仰纔一喟。每見意每加，終始不少替。顧匪求名頑，豈不懷此義。凡生等飄蓬，何物非委蛻。爲我謝故人，隨方聊自慰。
題繁川徐氏孝嚴亭 李之儀  长江
戀戀欲報恩，歲月猶過隙。常恐寸草暉，終負陽和力。萬鍾非所養，所重在以色。庶幾參與騫，不獨慕今昔。千尋用或短，乃未及咫尺。哀哉過隙心，淚盡墳草碧。坐見食亦睹，幽明固無隔。蒸嘗雖其時，要是未爲得。詩書聖人事，力久真自積。卷舒豈他人，忠孝均我職。尚容表龜趺，過者必此式。長江會生塵，德輝何可及。
次韵秦處度同登黄山 李之儀 
艱生縲紲餘，特爾脫魑魅。殊方窟飄蓬，未免遊戲事。眼力到毛髮，抉剔盡奇秘。邂逅平生歡，笑語當歌吹。曲環豈人謀，明滅殆天吏。慰我雲烟期，有靦鴻鵠志。百年一瞬爾，幸此半日地。聊攄廣莫心，無作雍門淚。
處度再和前詩見寄復次韵報之頃有所約今不逮悲愴無已題于褒禪方丈 李之儀 
愛山平生心，殆若鬼所魅。茲遊媿不早，危至失吾事。佳辰秋正晴，有物不自秘。晶熒麗初陽，浮動薦微吹。幅巾方袍接，固可稱傲吏。躋攀敢惜力，卜築豈無志。稽首定明老，願借一席地。何在眼中人，不覺衣上淚。
次韵陳君俞携酒見過 李之儀 
野人欣莫逆，君子戒多上。幸爾違朝市，聊復圖蕙帳。薄田幾負郭，山水分背向。巾車俯秋成，舒嘯會隨杖。吾友真可人，輕舟數相訪。投懷失枯槁，達意信摇蕩。時哉固難得，觸境沈波浪。謂我來歲寒，種種不少創。杯盤挽氣類，論辨極戶量。敢辭屢舉白，自喜老彌壯。回頭易陳迹，傾倒乃惆悵。樂事須勉旃，何適非醖釀。
迎暉閣 李之儀 
霜風吹我衣，日短歸路長。放懷即可家，何適非吾鄉。稍聞東南隅，勝致寓一方。超然世外人，雞黍隨低昂。簷甍闢無際，戶牖延初光。孰云日月久，但知歲時康。每逢會心處，萬境不得藏。何當駕修輪，飛雲共回翔。淋漓非所期，遠目聊徜徉。庶幾蟹眼白，打出鵝兒黄。
和遊一人泉 李之儀 
新詩解人頤，秀若披雲鬟。突然不可揖，平地翻波瀾。褰衣媿招携，每見輒汗顔。況茲天際遊，物理知難攀。一來金陵居，終歲不得閒。勝踐固疇昔，欲往獨見刪。命駕等人爾，底事獨我慳。豈非勒移靈，不許污名山。因詩想其人，愛來直仍彎。裂臍那復惜，頓足已滯頑。清甘似可飽，忽遽誰其還。何當强扶老，寄迹雲霞間。要須君意果，莫遣我盟寒。曉來雨脚斷，去夢已班班。
秀遠堂次趙德孺韵 李之儀 
愛山依山住，如山不少下。山中所有多，惟取不容捨。烟雲實交遊，松竹乃保社。尚欠目所窮，披翦寧問檟。廓然宇宙寬，信矣和無寡。隠隠徹四垂，萬象入坯冶。初疑彩間錯，又若墨勻洒。造化非適然，一一類見假。吾友端可人，韵勝不少野。更將桃李俱，參差移拱把。時哉須自勉，歲月甚奔馬。得難未易失，詎有長年者。何妨倒載歸，日日無虛斝。
中隠菴次趙德孺韵 李之儀 
退之以文鳴，詩友得侯喜。聲名力與俱，雖尊未勇耳。潢池詎青山，孰辨都與鄙。菴成誰振之，句出鬧如市。千仞寧我高，充實信我美。坐令菴內人，前車云可軌。禮樂有先後，後進則君子。執方而昧圓，俱野那復史。伐柯固執柯，疇克求諸邇。蒸之既匪薪，采焉又非芑。近交韓與侯，步驟亦常恥。一醫消息盡，布毛自何起。要須六月息，不息不爲已。敢問二詩人，如何得意旨。
莊居值雨偶得十詩示秦處度  其一 李之儀 
累日雨不止，風高如作寒。三分雖過二，忽忽便向闌。一身百憂集，況可計先懽。不見是無悶，念此聊自寬。
莊居值雨偶得十詩示秦處度  其二 李之儀 
滿眼多是水，歲事從可知。早時謂有餘，今空未免饑。一雨又三日，見者皆攢眉。天作人承之，到此終何爲。
莊居值雨偶得十詩示秦處度  其三 李之儀 
我雖非故侯，通籍三十年。孰不夷險半，而我終歲難。念非跣弗視，不覺乘波瀾。餘生豈所期，我君信如天。
莊居值雨偶得十詩示秦處度  其四 李之儀 
平生三四友，一一人中英。況逢不世主，唾手可太平。參差十年間，契闊而死生。相見復何語，但有淚如傾。
莊居值雨偶得十詩示秦處度  其五 李之儀 
死生固可嗟，一謫輒不返。君恩非不深，奈爾道路遠。反初不忍歌，折臂信能遣。已矣何足論，幸子真入眼。
莊居值雨偶得十詩示秦處度  其六 李之儀 
念我宜州兄，見時論弟昆。詩書固分路，翰墨俄同門。人誰不歸來，獨沾死後恩。萬里一銘旌，猶能葬家原。
莊居值雨偶得十詩示秦處度  其七 李之儀 
夕郎天下士，異同親見之。欲掩不可得，交口終何爲。百汰剛愈精，魑魅今尚疑。浮雲空去來，皎皎端所期。
莊居值雨偶得十詩示秦處度  其八 李之儀 
不返故鄉義，何妨陸子居。昔游既有約，是豈人所圖。我嘗邀此卜，蹭蹬不自如。憑將一掬淚，聊寄夜臺書。
莊居值雨偶得十詩示秦處度  其九 李之儀 
向晚風斗轉，場上稻已芽。問雨何薄相，偏來戲吾家。蟋蟀牀下吟，絡緯林中誇。戒寒謂稍疏，行矣逢此嗟。
莊居值雨偶得十詩示秦處度  其一○ 李之儀 
競爽聯夜光，一箇乃明月。吾友不可見，頼爾相怡悅。蒹葭空非倚，聲聞乃不輟。啜菽安暮年，足以免絕突。
題楊子儀虎圖 李之儀 
秋陰報初寒，慘慘日遽晚。有客自宣城，明爽叩昏懶。手持兩巨軸，六幅從而展。披圖畫如生，竟軸詩盡選。平生說匡鼎，今日真到眼。何止辨騧驪，于焉識淄澠。愛之不能已，欲挂恨壁短。猶冀逢他時，更疑探深遠。
送人 李之儀 
冥冥天邊鴻，蕩蕩風中雲。一笑偶相逢，擊節聊送君。我室豈無酒，胡爲不開罇。所貴樂文字，固非異蕕薰。天門直牛渚，南北如相分。想君月下吟，未厭俚語聞。霜空夜自明，江月寒微昏。會當借饑鯨，永謝五濁渾。
書長干僧房 李之儀 
昨日方得書，經年不相見。書來必累幅，分明如見面。雖同雨千花，略不通一線。誰云非吉祥，便是金毛現。
和人雪意 李之儀 
雪意與春約，野情因物裁。輒將無窮思，聊摛有限才。雲容忽破碎，山色如招回。携持固夙昔，端爲此濟來。歲晚君羈旅，微君誰我陪。祇恐造化工，特地吹葭灰。一剖不復收，寂爾爲之胚。戢戢競秀發，翩翩絕嫌猜。恍然徙倚間，浩蕩心胸開。境界適何許，次第分隅隈。高足超日觀，塗如下離堆。四顧始無間，忽覺驚初雷。有形均難悉，無物非蒿萊。却應求仙源，失路迷天台。波臣復笑屈，市門徒德梅。庶幾未始得，掇拾同舉杯。攘袂即千古，一醉姑相媒。
和人感懷 李之儀 
高山在平地，高山地焉知。明珠出深淵，明珠淵豈期。高明屬在人，惟要須其時。物理固如此，了不差毫釐。身世端自窘，歲月相奔馳。所以得黽勉，吾人惟能詩。我非知詩者，平昔竊好之。每出每可愧，未易皆塤篪。而君不我鄙，論極牙解頤。六年如一日，不取笑則疑。彼烏足爲計，有類寧同嗤。一朝召命至，閭里增光輝。不曰人可賢，但從外物移。我賢君亦賢，誰能窮是非。我欲挽君留，留君竟何爲。聊作感慨別，肯效兒女悲。陳人不自信，流品須維持。誰謂廊廟姿，如我品乃宜。江充與丙吉，厚薄惟異施。其後七葉貂，陰功終表儀。是等代不乏，浪爾分騧驪。時哉君何失，儀鳳方臨池。爲我寄聲謝，擊壤正自嬉。勉旃夔龍事，賡載冀勿隳。立賢本無方，莫爲陳言欺。
次韵東坡所和滕希靖雪浪石詩古律各一  其一 李之儀 
風波末路方奔屯，屹然不動誰如尊。豈知胸中皦十日，顧盼不接無重昏。東觀海市俯弱水，南登赤壁凌江村。斯文未喪天豈遠，出沒狐鼠徒千門。綸巾羽扇晚自得，已聞漠北幾亡魂。由來好趣入造化，地靈特出雲濤根。生平到處苦再歷，隠隠似有屐齒痕。玻璃鏡裏萬象發，金粟堂中千偈論。會須白玉潄寒水，更借落月傾金盆。咄嗟菱溪成底物，混沌空夸竅鑿存。
次韵東坡所和滕希靖雪浪石詩古律各一  其二 李之儀 
平生所願識荆州，別乘還容接勝流。異日崩騰驚海面，新詩清絕似槎頭。常嗟盛事千年隔，誰謂餘光一旦收。便覺詩源得三昧，目中無復有全牛。
甘露堂歌 李之儀 
炎天熇熇如湧湯，使君置酒甘露堂。無風但覺冷徹骨，坐來彷彿飛青霜。使君顧客指新榜，天假此應來輝光。八十里叟感盛事，獻頌請名相激昂。我非取專已上報，堯仁舜智方當陽。邇來瑞應發處處，中臺第一彤雲章。吾邦雖僻亦影響，明德所祐真無疆。已而轉盼欲受簡，慚非叟比疇能當。輒因勝遇强黽勉，庶幾擊壤同揄揚。吾君之澤不可象，使君之惠何可忘。才高名重偶暫屈，遺愛他日逾甘棠。嗟予落莫徒自感，乍鳴乍已如寒螿。安時逐境姑委化，隨緣致力聊爲鄉。時逢載酒問難字，未擬持箠操羣羊。但知今日不易得，縱不能飲須空觴。
白鈐轄席上琵琶歌 李之儀 
青海傳烽沙遶塞，謀將橐戈身不介。却携紅袖弄烟月，醉笑溪山窮物外。文章聲名家世事，投筆收功無十載。天子幾嗟相見晚，暫許南來聊曠快。一時賓客多可人，坐令五月如深春。畫棟潭潭簾半捲，濛濛香霧無纖塵。雲披霞散爛紅綠，滉漾無處投精神。秦樓風輕雁初泊，玉指如流乍前却。捍撥當胸拍屢催，一段風光來濩索。雖無儀鳳與舞獸，擊拊分明諧振躍。緱嶺排空午夜凉，杳杳鸞吟上寥廓。逡巡舞袖迴飛雪，紅茸毯襯鴉頭襪。落花飛絮互繽紛，流星掣電爭明滅。主人情不已，下客歡正濃，更邀婭姹持金鍾。從來酒戶落人後，瀲灧不覺隨手空。金張燕接平生慣，照眼今朝真未見。敢辭醉倒菊花偏，只恐銀潢低曉箭。鈞天一夢固依稀，欲問桃源路已迷。何時再到紅茸地，更遣游絲惹住伊。
雷塘行 李之儀 
鞭長不能及馬腹，有限生涯時苦促。空使後人悲前人，雷塘春草年年綠。誰知秀色若可餐，風光付與初憑肩。力殫四海笑未已，眉黛一螺當幾錢。君不見黄金棟樑回首蠹，漠漠胡沙青塚暮。么絃欲斷空自知，千金漫買長門賦。膏油續盡天須曉，石土餘壘可長保。就令並蒂永不分，也應終恨雷塘草。
讀吳思道藏海詩集傚其體 李之儀 
唐末詩人自一家，剪裁風月間鶑花。憑陵墮緒篇篇勝，點綴餘妍字字斜。遠水連天來怨笛，爛霞烘日带棲鴉。法書警句真如此，流落桑榆重歎嗟。
次韵東坡還自嶺南 李之儀 
憑陵歲月固難堪，食蘗多來味却甘。時雨纔聞徧中外，卧龍相繼起東南。天邊鶴駕瞻仙袂，雲裏詩牋带海嵐。重見門生應不識，雪髯霜鬢兩毿毿。
寄邵暘叔發運 李之儀 
德門平昔仰高陽，自是芝蘭根本香。未許藩籬承妙晤，聊因文字借餘光。艤舟月下逢桓守，盤馬樓前見庾郎。冬杪相期定如約，爲君雲影認鸞凰。
次韵東坡沉香石詩 李之儀 
海南枯朽插天長，歲久峰巒带蘚蒼。變化那知斲山骨，儀刑空只在人腸。幾因皦日疑鎸蠟，試沃清泉覺弄香。切莫輕珉亡什襲，須防偷眼誤摧剛。
送曾端伯之官濟北 李之儀 
貂蟬七葉想前人，四世三公表一門。虎步龍驤推贊冊，瑶環瑜珥見旁孫。琅琅廟器真無敵，衮衮淮流信有源。敝帚不堪終舊物，吐茵行欲奉餘尊。
濟上閒居 李之儀 
閉閣焚香萬慮澄，莫云身似打包僧。功名了未榮三事，理性容先契一燈。丹竈鶴歸休炷火，茶甌客訪旋敲冰。倦來却有登臨興，上徹層樓最上層。
告別子通 李之儀 
謝庭蘭玉舊聞名，早歲風流接二兄。白璧無瑕尊士望，青雲有路藹鄉評。簞瓢弗改真天樂，簪紱相高半學生。授館不爲經宿去，知心黄憲異袁閎。
和儲子椿竹  其一 李之儀 
何物能令意灑然，陰森常對出簷竿。排槍立戟誰爲況，招月吟風好細看。幾度驚回窗下夢，新來添得雨中寒。傷心不見東坡老，縱有鵝溪下筆難。
和儲子椿竹  其二 李之儀 
楚楚相親豈偶然，依依隨處自成竿。固應表見風塵外，莫作尋常草木看。好事借名真有謂，多言雖巧不能寒。相思乍可食無肉，一日無君恰似難。
和子椿七夕 李之儀 
何用封侯曲似鈎，且將膚寸等岑樓。佳時未用傾河鼓，爽氣先期勝蓐收。月影正迷千古恨，雨聲還助五更愁。王孫賞詠元無敵，又見詩中第一流。
題蘭皋 李之儀 
萬綠交陰別有天，艤舟重到尚依然。回頭白髮三千丈，倒指青編二十年。賞詠未論臺閣舊，維持今見子孫賢。何當□□披陳迹，再把重衾託醉眠。
戲子微兼次韵陳君俞寄題蘭皋 李之儀 
和風暖日作霜天，冰雪相投豈偶然。特枉新詩詠陳迹，便同佳趣賞當年。學優曼倩三冬足，才過荆州十部賢。爲問醉衾應好在，莫教癡望似蠶眠。
題{巩/言}老小軒 李之儀 
高步毗盧頂上身，旋開窗牖外風塵。石菖蒲是從來友，龍焙茶爲近日親。不見同行木上座，常留伴睡竹夫人。艱難歷盡無餘事，問佛方知有此因。
因過墳山齋僧值雪遂賦小詩 李之儀 
霜露悲傷老益增，輒憑精意託真乘。舞花忽報難遭瑞，佳氣冥符不盡燈。薝葡園中紛一色，兜羅世界結千層。五天應供非虛語，從此雲頭日日升。
送宣上人遊方 李之儀 
七軸蓮經誦已通，定將何事作家風。當知法界重重意，盡在雲遊步步中。金臂見時猶是妄，玉毫光處未爲功。路頭全記文殊指，須着工夫子細窮。
次韵郭功甫從何守遊白雲寺 李之儀 
已仕因循已過三，買田歸去不須參。高明漸擬凌清漢，皎潔方知在碧潭。試酌甘泉來覺晚，已躋絕頂尚猶貪。便應從此都無事，祇有君恩未報慚。
題白紵山 李之儀 
回見黄梅雨後天，烟林常在笑談邊。早時欲到不自果，今日初來端有緣。無復新聲傳玉齒，空餘殘照滿金田。不知誰是雲霞侶，聊揖高風一悵然。
石端若以朱絲欄見邀作而偶失所在久方得之喜而賦詩寄丁希韓因以見及遂申前志次韵 李之儀 
斷雁沈蹤共倚欄，定應齊客解偷關。忽驚遼鶴排空至，何啻廉珠昨夜還。假寵已慚名下誤，强顔終愧筆頭慳。江流有盡情無盡，須把高風付子山。
再領玉局昔東坡翰林作詩送戴蒙有玉局他年第幾人之句後自嶺外歸遂領玉局予復官亦得之坡今亡矣悵然有懷 李之儀 
東坡因地夙相親，玉局終爲繼戴人。祿仕豈知承末軌，恩光又許襲前塵。青蠅附驥元非援，白玉無瑕晚更真。泉下有靈應首肯，不隨凡劣易緇磷。
次韵葛大川喜王君相過并寄吳思道 李之儀 
君恩曾未報纖埃，倦緒淹時鬰不開。高義不忘轅下舊，好音常自日邊來。欣逢雅好非空至，頓感陽春泛酒迴。早晚退朝紅蘂下，細談陳迹共餘盃。
呂吉甫第乃謝鎮西故居中間常爲佛剎而雙檜則舊物也劉夢得有詩因賦其韵 李之儀 
故國悲凉古木奇，勢分庭下蔚相差。霜根半露出林虎，晝影全舒破賊旗。寶界曾迴鋪地色，節旄還映插雲枝。劉郎風韵知難敵，儒帥端能表異時。